Ses jong toeriste is Sondagoggend by ’n ski-oord in die noorde van Italië dood nadat ’n dronk motoris glo met sy voertuig in hulle ingeploeg het.
Plaaslike owerhede sê 11 ander is in die voorval beseer, waarvan vier in ’n ernstige toestand is. Die 28-jarige bestuurder van die motor se bloedalkoholvlak het die voorgeskrewe perk oorskry en hy is op aanklagte van strafbare manslag in hegtenis geneem.
Die toeriste was na bewering op pad terug van ’n plaaslike nagklub toe die voorval plaasgevind het. Die slagoffers is in dié stadium nog nie geïdentifiseer nie.